section_heading: Radnja
paragraph_text: U Tonyjevu snu, Pauliejev je glas buka iz susjedne sobe njegova hotela, što ga natjera da počne tući po zidu i traži tišinu. Pronašavši u svojoj aktovci letak za obiteljsko okupljanje Finnertyjevih, ispred kuće ga dočekuje čovjek koji izgleda kao njegov rođak Tony Blundetto. Čovjek pokuša nagovoriti Tonyja da uđe u svjetlom okupanu kuću, uvjeravajući ga kako su "svi ondje" te da "dolazi kući"; ali kaže Tonyju kako prvo mora ispustiti aktovku. Tony je neodlučan te kaže kako mu je u njoj cijeli njegov život. Stojeći na ulaznim stepenicama kuće, Tony oklijeva neko vrijeme. Dok na ulazu ispred njega stoji ženska figura nalik na njegovu majku, a iz drveća dopire glas djevojčice koja ga moli da ne odlazi (u bolnici Meadow zove svoga oca), Tony izabire ne ući u kuću te se budi u bolnici. Nakon što je pozvao Carmelu da priđe bliže, prošapće, "Mrtav sam, zar ne?"